UDHËZIM

Nr. 18, datë 4.2.2026

 PËR MIRATIMIN E RREGULLAVE, PROCEDURAVE DHE KRITEREVE PËR PRANIMIN NË ROLIN ZBATUES NË POLICINË E SHTETIT 

Në mbështetje të pikës 4, të nenit 102, të Kushtetutës së Republikës së Shqipërisë, të pikës 3, të nenit 71, dhe pikës 5, të nenit 72, të ligjit nr. 82/2024, “Për Policinë e Shtetit”, 

UDHËZOJ:

I. QËLLIMI 

1. Ky udhëzim ka për qëllim përcaktimin e rregullave dhe procedurave në mënyrë të detajuar dhe të unifikuar të procesit të pranimit të kandidatëve në rolin zbatues në Policinë e Shtetit, duke siguruar respektimin e parimit të ligjshmërisë, meritokracisë, transparencës dhe objektivitetit, në përputhje me dispozitat e ligjit nr. 82/2024, “Për Policinë e Shtetit”, dhe akteve nënligjore në zbatim të tij.

II. OBJEKTI

1. Objekti i këtij udhëzimi është përcaktimi i:

a) numrit të kuotave, kohës, rregullave dhe procedurave të aplikimit për pranimin në rolin zbatues në Policinë e Shtetit nëpërmjet konkurrimit;

b) fazave të konkurrimit;

c) rregullave dhe procedurave të aplikimit për pranimin në rolin zbatues në Policinë e Shtetit të punonjësve nga institucionet e tjera të sigurisë;

ç) rasteve të skualifikimit nga procesi i konkurrimit për pranimin në rolin zbatues në Policinë e Shtetit;

d) procedurave për pranimin në rolin zbatues në Policinë e Shtetit. 

III. KATEGORITË E PERSONAVE QË KANË TË DREJTË TË APLIKOJNË PËR PRANIM NË ROLIN ZBATUES NË POLICINË E SHTETIT

1. Në rolin zbatues pranohen: 

a) shtetasit që kanë përfunduar arsimin e mesëm të lartë; 

b) punonjës nga institucionet e tjera të sigurisë, që kanë përfunduar arsimin e mesëm të lartë. Në këtë kategori përfshihen ushtarët profesionistë dhe nënoficerët e Forcave të Armatosura, punonjësit e nivelit bazë të Gardës së Republikës, si dhe punonjësit e rolit bazë të Policisë së Burgjeve.

2. Kandidatët e sipërcituar duhet të përmbushin edhe kriteret e përgjithshme të parashikuara në nenin 70, të ligjit nr. 82/2024, “Për Policinë e Shtetit”.

IV. NUMRI I KUOTAVE, KOHA, RREGULLAT DHE PROCEDURA E APLIKIMIT PËR PRANIMIN NË ROLIN ZBATUES NË POLICINË E SHTETIT NËPËRMJET KONKURRIMIT

1. Drejtori i përgjithshëm i Policisë së Shtetit, mbi bazën e nevojave për personel të strukturave të Policisë së Shtetit, në përputhje me limitin e përcaktuar në organikë dhe buxhetin e miratuar nga ministri i Punëve të Brendshme, për periudhën përkatëse, shpall kuotat e pranimit, në rolin zbatues në Policinë e Shtetit. 

2. Në kuotat e pranimit për çdo konkurrim, përcaktohen edhe kuotat për gjininë më pak të përfaqësuar, fëmijët e punonjësve të policisë të rënë në krye të detyrës dhe pakicat kombëtare.

3. Aplikantët konkurrojnë për plotësimin e nevojave të drejtorive vendore të policisë, ku ata kanë vendbanimin në kohën e aplikimit. 

4. Aplikantit i jepet formulari i aplikimit, si dhe çdo informacion tjetër i nevojshëm për procedurat nga struktura e burimeve njerëzore në drejtorinë vendore të policisë. 

5. Aplikimi bëhet kundrejt tarifave financiare të përcaktuara në udhëzimin e përbashkët nr. 35, datë 5.2.2016, të ministrit të Brendshëm dhe të ministrit të Financave, “Për miratimin e tarifave për shërbimet e ofruara nga Policia e Shtetit.”

6. Urdhri i drejtorit të përgjithshëm të Policisë së Shtetit për hapjen e fazës së aplikimeve publikohet në faqen zyrtare të Policisë së Shtetit, në median e shkruar dhe atë audiovizive, nga struktura përgjegjëse për komunikimin me median dhe publikun. 
7. Në urdhrin për shpalljen e fazës së aplikimeve, të përcaktuar në pikën 6, të këtij kreu, përcaktohen:

a) periudha e aplikimit e cila nuk është më e shkurtër se 10 (dhjetë) ditë kalendarike nga data e shpalljes së kuotave të pranimit;

b) vendi dhe mënyra e aplikimit;

c) dokumentacioni i nevojshëm për aplikim;

ç) fazat e secilit proces të konkurrimit;

d) mënyra e komunikimit ndërmjet aplikantëve dhe strukturave të Policisë së Shtetit në çdo fazë.

8. Bashkëlidhur dhe pjesë përbërëse e urdhrit të drejtorit të përgjithshëm të Policisë së Shtetit për shpalljen e fazës së aplikimeve është edhe formulari i aplikimit. 

9. Aplikanti plotëson formularin dhe e dorëzon bashkëlidhur me dokumentacionin e kërkuar në strukturën e burimeve njerëzore në drejtorinë vendore të policisë, ku aplikanti ka vendbanimin e përhershëm. 

10. Struktura përgjegjëse për burimet njerëzore bën verifikimin e dokumentacionit të aplikantëve jo më vonë së 5 ditë pune nga data e protokollimit në sekretarinë e institucionit.

11. Nëse gjatë shqyrtimit të dokumentacionit, rezulton se aplikanti nuk ka dorëzuar të gjithë dokumentacionin e nevojshëm, struktura përgjegjëse kthen dosjen për plotësim. Afati për plotësimin e dokumentacionit është 2 (dy) ditë pune, duke llogaritur afatin e përgjithshëm të kësaj faze, të përcaktuar në shkronjën “a”, të pikës 7, të këtij kreu.

12. Në përfundim të procesit të verifikimit, hartohet lista emërore e aplikantëve që plotësojnë kriteret e përcaktuara dhe kanë paraqitur dokumentacionin e plotë.

13. Lista emërore me aplikantët që kalojnë për në fazën tjetër të konkurrimit i dërgohet strukturës përgjegjëse për burimet njerëzore, në drejtorinë e përgjithshme të Policisë së Shtetit. 

14. Secilit aplikant i caktohet një numër identifikues kodik, i cili përdoret në të gjithë formularët dhe dokumentet përkatëse gjatë gjithë fazave të procesit të pranimit. 

15. Strukturat vendore të burimeve njerëzore njoftojnë me shkrim dhe nëpërmjet postës elektronike aplikantin që nuk kualifikohet dhe arsyet e skualifikimit. Aplikantët kanë të drejtën e ankimit në Komisionin Vendor të Ankimeve, të ngritur me urdhër të drejtorit të përgjithshëm të Policisë së Shtetit. 

16. Struktura përgjegjëse për burimet njerëzore në Policinë e Shtetit në bashkëpunim me strukturën përgjegjëse të komunikimit me median dhe publikun, publikon në faqen zyrtare të Policisë së Shtetit dhe në median e shkruar, datën, orën dhe vendin e zhvillimit të konkurrimit, si dhe listën e kandidatëve të kualifikuar për të konkurruar.

V. FAZAT E KONKURRIMIT 

1. Aplikanti, që kualifikohet për të vazhduar procesin e pranimit në rolin zbatues në Policinë e Shtetit, i nënshtrohet kontrollit shëndetësor dhe më pas fazave të konkurrimit sipas rendit të mëposhtëm: 

a) testit me shkrim;

b) testit fizik;

c) intervistës me gojë;

ç) testit psikologjik;

d) verifikimit të besueshmërisë dhe të integritetit.

2. Drejtori i përgjithshëm i Policisë së Shtetit miraton me procedurë standarde, rregullat mbi: 

a) kontrollin shëndetësor të aplikantëve; 

b) testimin me shkrim; 

c) intervistës me gojë; 

ç) testit psikologjik;

d) llojet e disiplinave dhe normat fizike që i nënshtrohen aplikantët gjatë testimit fizik; 

dh) kufirin minimal të pikëve, si dhe peshën specifike që do të ketë secili prej testimeve të përcaktuara në pikën 1, të këtij kreu, në raport me rezultatin e përgjithshëm të aplikantit. 

3. Rezultatet e testimit afishohen menjëherë pas përfundimit të korrigjimit të testimit, si dhe publikohen në faqen zyrtare të Policisë së Shtetit nga struktura përgjegjëse për marrëdhëniet me publikun dhe median, në Policinë e Shtetit.
4. Relacioni me dokumentacionin përkatës të çdo kandidati fitues, i dërgohet Akademisë së Sigurisë.

VI. RREGULLAT DHE PROCEDURAT E PRANIMIT NË ROLIN ZBATUES NË POLICINË E SHTETIT TË PUNONJËSVE NGA INSTITUCIONET E TJERA TË SIGURISË

1. Nëse nuk janë plotësuar kuotat e pranimit, sipas nenit 71 të ligjit nr. 82/2024, “Për Policinë e Shtetit”, në rolin zbatues, shpallet konkurrimi për punonjës nga fushat e tjera të sigurisë, që kanë përfunduar arsimin e mesëm të lartë.

2. Kuotat për pranimin në rolin zbatues në Policinë e Shtetit nga institucionet e tjera të sigurisë përcaktohen nga drejtori i përgjithshëm i Policisë së Shtetit, mbi bazën e analizës së nevojave për burime njerëzore.

3. Numri i pranimeve sipas këtij udhëzimi nuk mund të tejkalojë 1/3 (një të tretën) e numrit total të pranimeve vjetore në rolin zbatues.

4. Kandidati i cili është në detyrë në një nga institucionet e tjera të sigurisë, brenda 10 (dhjetë) ditëve nga shpallja e aplikimit, dërgon pranë Drejtorisë së Përgjithshme të Policisë së Shtetit dokumentacionin e mëposhtëm:

a) kërkesën me shkrim për pranimin në rolin zbatues në Policinë e Shtetit;

 b) kopje të diplomës së arsimit të mesëm të lartë;

c) fotokopje të kartës së identitetit;

ç) fotokopje të dëshmisë së aftësisë së drejtimit të automjetit të tipit “B”;

d) vlerësimin e punës për vitin e fundit nga institucioni i sigurisë ku është në detyrë;

dh) dokument të lëshuar nga institucionet shëndetësore që vërteton se nuk është përdorues i lëndëve narkotike.

5. Kandidatët nuk lirohen nga detyra në institucionin ku mbajnë funksionin deri në momentin e fillimit të programit të formimit bazë policor.

6. Kandidatët u nënshtrohen procedurave të testit të aftësive fizike dhe testimit psikologjik. 
a) Vlerësimi i kandidatëve kryhet në këto komponentë:

- Testi i aftësive fizike, i cili vlerëson aftësitë psikomotore, ku përfshihen (shpejtësia, shkathtësitë fizike dhe koordinimi fizik). Testi fizik ka 100 (njëqind) pikë dhe pragu minimal i kalimit është 70 (shtatëdhjetë) pikë. 

- Testi psikologjik, synon të vlerësojë stabilitetin emocional, përshtatshmërinë për detyrën, aftësinë për të përballuar stresin dhe presionin, integritetin personal dhe etik. Rezultati i testit psikologjik shënohet me kalues ose jokalues. 

7. Procedura e zhvillimit të testimeve miratohet nga drejtori i përgjithshëm i Policisë së Shtetit.

VII. RASTET E SKUALIFIKIMIT

1. Në fazën e aplikimit, aplikanti s’kualifikohet në rastet e mëposhtme: 

a) nuk ka dorëzuar të gjithë dokumentacionin e nevojshëm, sipas afateve të përcaktuara në këtë udhëzim; 

b) nuk plotëson kriteret e përgjithshme e të veçanta të përcaktuara në ligj; 
c) ka deklaruar të dhëna të rreme, apo ka paraqitur dokumente të falsifikuara;

ç) është dënuar me vendim gjykate të formës së prerë për kryerjen e një krimi, apo të një kundërvajtje penale me dashje. 

2. Në fazën e konkurrimit, aplikanti s’kualifikohet në rastet e mëposhtme: 

a) nuk kalon testimin me shkrim;

b) nuk kalon testimin e aftësive fizike;

c) nuk kalon testin psikologjik;

ç) nuk paraqitet në kohën e caktuar në një nga fazat e testimit;

d) rezulton përdorues droge;

dh) rezulton të ketë varësi nga alkooli;

e) nuk kalon kontrollin shëndetësor; 

ë) nuk gëzon besueshmëri për të qenë në radhët e Policisë së Shtetit. 

3. Aplikanti, në rast se nuk kalon një nga fazat e konkurrimit dhe kontrollit, humbet të drejtën për kalimin në fazën tjetër të konkurrimit dhe s’kualifikohet.

4. Aplikanti ka të drejtë të ankimojë në Komisionin e Apelimit pranë Drejtorisë së Përgjithshme të Policisë së Shtetit, pas çdo faze të konkurrimit. Vendimet e komisionit të apelimit janë të formës së prerë dhe ankimi ndaj tyre bëhet vetëm në gjykatën kompetente për procedurat administrative. 

VIII. PRANIMIN NË POLICINË E SHTETIT 
1. Kandidatët që përfundojnë me sukses konkurrimin dhe fazat e tij, i nënshtrohen verifikimit të besueshmërisë. 

2. Kandidatët që përfundojnë me sukses programin e formimit bazë policor pranohen në rolin zbatues në Policinë e Shtetit dhe u jepet grada “Inspektor”. Pas marrjes së gradës, inspektori u nënshtrohet rregullave për marrjen e gjurmës së gishtave. 

3. Emërimi në detyrë kryhet me urdhër të drejtorit të përgjithshëm të Policisë së Shtetit.

IX. DISPOZITA TË FUNDIT

1. Ngarkohet drejtori i përgjithshëm i Policisë së Shtetit për miratimin e procedurave standarde të përcaktuara në pikën 2, të kapitullit V, dhe në pikën 7, të kreut VI, të këtij udhëzimi dhe publikimin e tij në faqen zyrtare të Policisë së Shtetit. 

2. Ngarkohet Drejtoria e Përgjithshme e Policisë së Shtetit dhe drejtoritë vendore të policisë së shtetit për zbatimin e këtij udhëzimi. 

Ky udhëzim hyn në fuqi menjëherë.

MINISTËR I PUNËVE TË BRENDSHME

Albana Koçiu

